‘Diverse land soos SA kort plan waarby almal baat’Die DA-leier John Steenhuisen. (Foto: Courtney Africa/ANA) “Terwyl ons land vandag Erfenisdag vier, word ons weer herinner aan hoe divers en kleurvol ons land is.” Volgens John Steenhuisen, DA-leier, deel Suid-Afrikaners nie een erfenis nie, en selfs nie ’n algemene idee van wat erfenis beteken nie. “Suid-Afrikaners vier vandag op duisend verskillende maniere. Sommige daarvan sal ernstig en reflekterend wees, en sommige daarvan sal lighartig en prettig wees.” En volgens Steenhuisen is dit reg so aangesien dié diverse benadering tot Erfenisdag die diversiteit van die land weerspieël. “Ons is waarlik ’n smeltkroes van mense, kulture en idees. Maar dit beteken nie dat ons ons lewens apart moet leef, verdeel van mekaar deur hierdie demografiese kenmerke nie. “Ons toekoms is steeds een, verenigde Suid-Afrika, en ons enigste manier om ’n voorspoedige toekoms vir almal te bereik, is deur ons hulpbronne en idees saam te voeg.” Volgens Steenhuisen is die DA die enigste party in Suid-Afrika wat werklik so ŉ ryk diversiteit van idees kan aanbied en is die DA die personifikasie van die reënboognasie. “En dit is omdat ons nie deur ras of taal of godsdiens bymekaargebring is nie, maar deur ŉ stel gemeenskaplike waardes en ’n gedeelde geloof oor wat dit sal verg om ons land reg te stel.” Die DA word nie deur ’n spesifieke rasse- of etniese nasionalisme gedryf nie en kan om die rede die behoeftes van Suid-Afrikaners in die voorpunt en middelpunt van sy beleidsaanbod stel. “Geen ander groot party kan dit sê nie. Wanneer hulle van ‘ons mense’ praat, is dit duidelik dat daar ŉ ‘ons’ en ŉ ‘hulle’ is. Wanneer die DA van ons mense praat, beteken dit alle Suid-Afrikaners.” Volgens Steenhuisen is dit hoekom die DA ŉ beleid van nierassigheid aanvaar het. “Dit is nie net moontlik nie, maar nodig om ons land se onregverdige verlede reg te stel deur te fokus op die verwoestende gevolge van hierdie verlede, eerder as om verdere skeidings tussen ons te skep.”